賦得吳王送女潮歌送李判官之河中府
作者：皎然
朝代：唐

paragraphs: 見說吳王送女時，行宮直到荆溪口。
溪上千年送女潮，爲感吳王至今有。
乃知昔人繇志誠，流水無情翻有情。
平波忽起二三尺，此上疑與神仙宅。
今人猶望荆之湄，長令望者增所思。
吳王已歿女不返，潮水無情那有期。
溪草何草號帝女，溪竹何竹號湘妃。
靈濤旦暮自堪傷，的爍嬋娟又爭發。
客歸千里自茲始，覽古高歌感行子。
不知別後相見期，君意何如此潮水。